“Ome Bake House” เป็นร้านแรกๆ เลยก็ว่าได้ที่ทำให้ผมเริ่มหัดทานเค้กเมื่อครั้งมาเรียนที่หาดใหญ่ ในสมัยนั้นเค้กชิ้นละ 50-60 บาท นี่ถือว่าหรูมากละ ^^ ซึ่งร้านนี้ยังเป็นร้านที่ผ่านกระแสความบูมของร้านเค้ก/กาแฟที่ผุดกันวันต่อวันเช่นเดียวกับร้านนมในช่วงนี้ ซึ่งถ้าหากว่าของเค้าไม่ดีจริง คงไม่มีสาขานี้แน่นอน 

[เส้นทางและบรรยากาศ] ตรงมาจากริมรั้วหมูกระทะไปทาง รพ. กรุงเทพฯ หาดใหญ่ จากนั้นจะเจอสามแยก ให้ตรงมาก็จะเจอร้านนี้อยู่ฝั่งซ้ายมือ จะแวะทานบะหมี่ต้มยำเป่าปากก่อนก็ได้นะ ^^ ส่วนที่จอดรถเลือกเอาตามสะดวกตรงข้างทางนี่แหละ แต่อาจจะหายากสักหน่อยนะ ภายในร้านตกแต่งโทนดำตัดกับขาว ดูขรึมดีครับ โต๊ะที่นั่งจัดวางระยะประชิดไป เลยขาดความเป็นส่วนตัวไป ส่วน WiFi มีบริการฟรีๆ ให้ใช้ ให้เชคอินกัน 

นอกจากเค้กและเครื่องดื่มแล้ว ร้านนี้ยังมีเมนูอาหารจานเดียว ทานเล่น รวมถึงไอศกรีมที่เป็นเมนูล่าสุดและน่าจะมีเฉพาะสาขานี้ด้วย เนื่องจากเป็นร้านที่ผมเลือกแวะมาเป็นประจำ เลยขอรีวิวแบบรวมๆ เลยละกันครับ 

** เมนูอาหารจานเดียว โดยรวมๆ แล้วเมนูพื้นๆ อย่างกะเพราหมูไข่ดาว หรือผัดเครื่องแกง ทำออกมาได้ดีครับ แต่ปริมาณไม่ได้เยอะมากแบบกะทานอิ่มนะ อันนี้ต้องเข้าใจ 

** เมนูเค้ก/เบเกอรี่ อันนี้โดนใจหลายอย่าง พวกเค้กชอคโกแลตนานาชนิด เนื้อแน่น และเนียน รสเข้มข้น หวานแบบพอดี ทานแล้วฟินสุดๆ ส่วนพวกชีสเค้ก หวานซ่อนเปรี้ยว อร่อยฟินไม่แพ้กัน เว้นซะแต่ เลมอนพาย ชิ้นนี้ไม่โดนใจผมเอาซะเลย เนื่องจากรสชาติเปรี้ยวปรี๊ดนำ กลบรสชาติอื่นๆ หมดเกลี้ยง ส่วนราคาประมาณ 65-80 บาท อยู่ในเกณฑ์ทั่วไปครับ บ่นมากก็ไม่ได้เนอะ 

** เครื่องดื่ม ทั้งเอสเพรสโซ่ รสเข้มข้น หอมกรุ่นกลิ่นกาแฟ โกโก้เย็น รสเข้ม มาดขรึม หวานแบบพอดี ดื่มเพลินๆ โดนใจครับ 

** ไอศกรีมกะทิสด และมะพร้าวอ่อน เสิร์ฟพร้อมกับทอปปิ้ง ชุดละ 95 บาท เมนูนี้ไม่ค่อยจะโดนใจผมสักเท่าไหร่ เนื่องจากรสชาติผมว่ายังไม่ใช่ไอศกรีมกะทิสดนะ โดยรวมคือรสชาติขาดความจะหวานมัน โดยเฉพาะไอศกรีมมะพร้าวอ่อนถ้าไม่บอกก็คงไม่รู้ บวกกับเนื้อไม่ค่อยเนียน แถมละลายเร็วด้วย ส่วนทอปปิ้งนานาชนิดจัดเสิร์ฟในแก้วใบเล็ก ดู presentation ดี แต่จริงๆ แล้วทานยากน่าดู ไม่รู้จะดีไซน์การทานแบบหรือ จะให้ใส่ลงไปตรงไหนของแก้วไอศกรีมก็ไม่มีที่ว่าง T T สรุป ... ต้องตักไอศกรีมคำ สุ่มตักเครื่องไปคำ ... อร่อยตรงไหน ?   อีกอย่าง คือ ข้าวโพดที่เสิร์ฟมาเป็นข้าวโพดในน้ำเกลือ ... มันใช่มั้ยเนี๊ยะ !!! พาลทำให้ไอศกรีมรสเค็มๆ ปะแล่มๆ 

[การบริการ] เท่าที่สัมผัสผมมีความรู้สึกว่าพนักงานวางตัวค่อนข้างเหินห่างกับลูกค้าไปสักหน่อยครับ หรือผมอาจจะคิดไปคนเดียว ... ก็ไม่รู้สินะ การให้ข้อมูลเรื่องเค้กยังไม่ค่อยแม่นยำสักเท่าไหร่ ต้องถามกันไปถามกันมา T T 

[ความสะอาด] อยู่ในเกณฑ์ดีมากครับ ดูสะอาดสะอ้านน่านั่งดี 

[เวลาเปิด-ปิด] ประมาณ 10.00 - 21.00 น.

[โดยรวม] แม้ว่าจะบ่นบ้างติไปบ้างในบางเมนู แต่ก็ถือว่าร้านนี้เป็นอีกหนึ่งร้านเค้ก/กาแฟ ที่ผมมักเลือกเป็นอันดับต้นๆ เมื่อมองหาร้านชิลล์ๆ สไตล์หวานๆ อ้อ .. ร้านนี้ยังรับสั่งเค้กเป็นปอนด์สำหรับเป็นของขวัญของฝากด้วยนะครับ สามารถแจ้งพนักงานได้ สั่งล่วงหน้ากัน 1-2 วัน แล้วแต่ประเภทของเค้ก เอาเป็นว่าเป็นอีกร้านที่โดนใจขอฟาดให้ 4 ดาวเลยครับ  
